钦定古今图书集成/理学汇编/学行典/第174卷 > 程文德
## 钦定古今图书集成/理学汇编/学行典/第174卷 > 程文德

按《野史程文德传》：“文德字舜敷，永康人。初受业同府
章懋，为敦本之学。后与王守仁游，复闻良知宗旨。嘉
靖八年进士第二，授翰林编修。尝上《郊祀议》及《孝》《敬》
《勤》《俭》四诗。坐同年生杨名劾汪𬭎事，下诏狱，谪信宜
典史。总督侍郎陶谐延主苍梧书院。寻还信宜，创丽
泽书院以教学者。已，至高州，主高明书院。其教专主”
立志，士多信从。居三年，𬭎罢。量移安福知县，再迁兵
部员外郎。父忧归，结庐墓侧，终丧不入内。起兵部郎
中，擢广东提学副使，未赴，改南京国子祭酒。先是，南
太常寺及国子监博士等官不得选台谏。至是以文
德言，许入选。寻遭母忧，服阕，起礼部右侍郎。适俺答
犯京师，命分守宣武门。乡民避寇者号拥郭外不得入，文德尽纳之。疏请严禁将士妄杀报功，急散太常
米，赈避寇饥民。俱报可。调吏部左侍郎。三十二年，两
畿及山东、河南大水，民饥。文德请遣使往赈，得便宜
处置。凡官帑公廪，输赎劝借，苟可以济民者，悉不限
制。而抚按以下尽停。诸常务。一意筹画荒政，督率有
司，即以赈恤之勤惰“为殿最。”帝善其言，遣官如文德
指，改掌詹事府。明年供事西苑。文德本以儒学进，为
道家祝釐事，非其好也。所撰青词，颇有所规讽，帝衔
之。又明年，南京吏部尚书缺，文德以资当迁，愿外补。
吏部即以其名上。帝疑文德欲远己，乃责其语多慢
欺，命调南京工部右侍郎。文德疏辞，帝劝享安静和
平之福。帝益怒，以为谤讪，除其名。文德学行素高。既
归，聚徒讲学，裹足不入城市。及卒，贫不能敛。万历闲，
追赠礼部尚书，谥文恭。